
RELACION

PËR

PROJEKTLIGJIN“PËR SIGURINË NË TUNELET RRUGORE”


Ministria e Punëve Publike dhe Transportit në kuadrin e përmbushjes së angazhimeve të rekomandimeve të opinionit të Komisionit Europian dhe të detyrimeve të zbatimit të MSA-së, ka marrë nismën për përgatitjen e projektligjit “Për sigurinë në tunelet rrugore”.

1. Evidentimi i institucionit përgjegjës për përgatitjen e projektaktit ose rishikimin e aktit dhe i institucioneve bashkëpunuese

a. Ministria e Punëve Publike dhe Transportit, MPPT;
b. Drejtoria e Përgjithshme e Politikave, Drejtoria e Qarkullimit dhe Sigurisë Rrugore

2. Statusi i projektaktit të propozuar në rendin ligjor

Projektligji“Për sigurinë në tunelet rrugore” hartohet në mbështetje të neneve 78 dhe 83, pika 1,të Kushtetutës, në vijim të miratimit tëligjeve kuadër në fushën e transportit dhe sigurisërrugore dhe konkretisht të ligjeve:

a. Ligji nr.8378, datë 22.7.1998, “Kodi Rrugor i Republikës sëShqiperisë”, i ndryshuar, Fletore zyrtare  nr.19korrik 1998.

b. Konventa e Trafikut Rrugor, Vjenë më 8 nëntor 1968. Republika e Shqipërisë ka miratuar aderimin në këtë Konventë me ligjin nr.8613, datë 25.5.2000, dhe konventa është e vlefshme nga 29 qershor 2000 (Fletore zyrtare e RSH nr.15.1/2000, f.1).

c. Marrëveshja Europiane plotësuese e Konventës së Trafikut Rrugor Vjenë e 8 nëntor 1968 e hapur për nënshkrim në Gjenevë 1 maj 1971. Republika e Shqipërisë ka miratuar aderimin në këtë marrëveshje me ligjin nr.9360, datë 24.3.2005, dhe marrëveshja është e vlefshme nga 27 tetor 2005, Fletore zyrtare e RSH nr.28/05, faqe 1073;

d. Konventa e shenjave dhe sinjaleve rrugore Vjenë , 8 nëntor 1968. Republika e Shqipërisë ka miratuar aderimin ne këtë konvente me ligjin nr.9142, datë 16.10.2003, dhe konventa është e vlefshme nga 6 shkurt 2004, Fletore zyrtare e RSH nr.92/03, faqe 3973;

e. Marrëveshja Europiane që plotëson konventën e shenjave dhe sinjaleve rrugore, Gjenevë, 1 maj 1971. Republika e Shqipërisë ka miratuar aderimin në këtë marrëveshje me ligjin nr.9190, datë 19.2.2004, dhe marrëveshja është e vlefshme nga 6 qershor 2005, Fletore zyrtare e RSH nr.16/04, faqe 763;

f. Marrëveshja Europiane për arteriet kryesore të trafikut ndërkombëtarAGR. Republika e Shqipërisë ka miratuar aderimin në këtë marrëveshje me ligjin nr.9511, datë 10.4.2006,Fletore zyrtare e RSH nr.41, faqe 2006;

g. Marrëveshjen e rishikuar të Kombeve të Bashkuara në lidhje me miratimin e parashikimeve teknike uniforme për automjetet me rrota, pajisjet dhe pjesët që mund të instalohen dhe/ose tëpërdoren tek automjetet me rrota dhe kushtet për njohjen reciproke të aprovimeve të dhëna mbi bazën e këtyre parashikimeve. Republika e Shqipërisë ka miratuar aderimin në këtë marrëveshje me ligjin nr.10432, datë 16.6.2011, Fletore zyrtare e RSH nr. 90,5 korrik 2011,

duke synuar plotësimin e të gjithë kuadrit ligjor në fushën e transportit dhe sigurisë rrugore, të përafruar me direktivat përkatëse të BE-së.

3. Qëllimi i këtij projektligji

Shkaqet kryesore të aksidenteve dhe incidenteve në tunelet rrugore janë si rezultat i sjelljeve të gabuara të përdoruesve të rrugës, instalimeve të papërshtatshme në tunelet rrugore, mjeteve rrugore me probleme e defekte teknike, si p.sh. sistemet elektrike e frenat e dëmtuara, motorët e mbinxehur etj dhe problemet e ngarkesave e mbingarkesavesi p.sh. ngarkesa me mallra të rezikshme e tëpaqëndrueshme nga reaksionet kimike, ngarkesa me përmasa gabarite të mëdha apo jashtë norme etj.

Masat organizative, strukturore dhe teknike për sigurinë rrugore duhet të merren për të parandaluar aksidentet dhe incidentet rrugore dhe për të mbajtur ndikimin e tyre në minimum. Të gjitha masat e sigurisë duhet të vlerësohen me praktikat mëtë mira“state-of-art” dhe “kosto-përfitim”,dukeu zbatuar për të gjithë faktorëte interesuar, d.m.th.përdoruesit e rrugës, shërbimet e urgjencës, mjeteve rrugore dhe infrastrukturësnë tunelet rrugore.

Ky projetkligj ka për qëllim të rritë në një shkallë më të lartë sigurinë në qarkullimin rrugor duke krijuar dhe  siguruar një nivel të mjaftueshëm minimal të sigurisë për përdoruesit e rrugës në tunelet rrugore të Rrjetit Rrugor Kombëtar, nëpërmjet projektimit dhe miratimit të masave organizative, strukturore dhe teknike për sigurinë rrugore për parandalimin e ngjarjeve kritike që mund të vënë në rrezik jetën njerëzore, mjedisin dhe pajisjet e tuneleve si dhe gjithashtu të masave për mbrojtjen në rast aksidentesh rrugore.

4. Objektivat e propozimit

Në aksidentet e ndodhura në tunelet rrugore që nga viti 1995 janë vrarë 713 njerëz në mbarë botën.Nga viti 1999 deri më 2001, vdekje të shumta kanë ndodhur në Europë, si rezultat i disa zjarreve në tunelet rrugore, me:39 të vdekur nga zjarri në tunelin e Mont Blank ndërmjet Francës dhe Italisë në mars 1999,12 vetë vdiqën nga zjarri në tunelin Tauern në Austri,në maj 1999 dhe 11 persona humbën jetën nga zjarri në tunelin Gotthard, në Zvicër në tetor 2001, në të cilët temperatura arriti 1.000 gradë Celsius-°C/1832 gradë Fahrenheit-°F brenda pak minutash.
Këto aksidente kanë shkaktuar shqetësime të mëdha për BE-në në lidhje me sigurinë e tunelit, duke rezultuar për pesëdhjetë vite studime dhe kërkime shkencore, duke studiuar aspekte të ndryshme të gjeometrisë, pajisjet, operimin, ndikimit në mjedis, azhurnimi nga zjarri në tunele ekzistuese dhe metodat inovative të sigurisë në tunelet rrugore. Gjithnjë e më shumë lind nevoja e vlerësimit të çështjes për menaxhimin e trafikut dhe sigurisë në tunelet rrugore.

Objektivi i projektligjit “Për sigurinë në tunelet rrugore” është përafrimi i plotë i legjislacionit shqiptar me atë të Bashkimit Europian në fushën e transportit dhe sigurisë rrugore konkretisht me; 

[bookmark: top]2004L0054-direktivën2004/54/EC e Parlamentit dhe e Këshillit Evropian e datës 29 prill 2004,mbi kërkesat minimale të sigurisë  për tunelet në rrjetin rrugor trans - Europian;Gazeta zyrtare L 167 , 30.04.2004f. 0034 – 0043,versioni i konsoliduar numri CELEX 2004L0054 Gazeta zyrtare L 188, e datës 18.07.2009 faqe 14.

dhe vendos si prioritet të parë rritjen e sigurisë së qarkullimit rrugor dhe mbrojtjen e pronës, nëpërmjetparandalimittëaksidenteve rrugore me një ndikim sa më të vogël në mjedis.

Aktualisht, në Shqipëri është në operim tuneli i Thirrës, në ndërtim dhe operim tuneli i Kërrabës dhe katër tunele në fazë projektimi. Autoriteti kompetent shqiptar që zbaton kushtet e këtij ligji është Autoriteti Rrugor Shqiptar.

Objektivat e përgjithshëm që synon të arrijë:

1. Ngritja e sistemeve të përshtatshme tëteknologjive inovative duke plotësuar më së miri kërkesat organizative, teknike dhe strukturore për parandalimin e ngjarjeve kritike për jetën epërdoruesve të tuneleve rrugore.

1. Marrja e masave paraprake dhe në përputhje me Strategjinë Kombëtare të Sigurisë Rrugore 2011-2020 dhe planin e veprimit 2011-2015, për menaxhimin e integruar tësigurisë rrugore.

1. Zbatimi i praktikave të sigurisëpër të gjithA tunelet rrugore të Rrjetit Rrugor Kombëtar, si pjesë integrale e Rrjetit Rrugor TransEuropian (Rrjeti Ndërkombëtar i Rrugëve E) me gjatësi mbi 500m, qofshin ata në fazë planifikimi, projektimi, ndërtimi apo operimi.

1. Përcaktimi i kompetencave, përgjegjësive dhe detyrimevetë enteve, pronarë të rrugëve, përdoruesve të rrugëssi dhe operatorëve publikë/privatë dhe mbikëqyrja e zbatimit të ligjit.

Objektivat specifikë të këtij projektligji në lidhje me zbatimin e Marrëveshjes së Stabilizim Asociimit:

1. Transpozimi i kësaj direktive do të plotësojë një nga angazhimet e marra në  përgjigjet e pyetësorit të qeverisë shqiptare për marrjen e opinionit të Komisionit Europian në lidhje me kandidimin e Shqipërisë për anëtarësim në BE, kapitulli i transportit nr.14, përgjigja e pyetjes 15.

1. Zbatimi i nenit 70, paragrafi 3, tëMSA-sëpër Shqipërinë që thekson se “Gjatë fazës së parë përafrimi do të fokusojë në …transportin tokësor  me theks të veçantë...normat dhe standartete sigurisë rrugore ...”.

1. Detyrimeve përsa i përket PEP-Programi Pan-Europian për Transportin, Mjedisin dhe Shëndetin.

1. Zgjidhja e problemeve të ngritura në Raport progresin 2012 të KE-së për Shqipërinë, i cili thekson progresin e pjesshëm të arritur në fushën e sigurisë rrugore dhe kërkon përpjekje nga ana e Shqipërisë për të reduktuar numrin e aksidenteve rrugore me vdekje dhe përmirësimin dhe eliminimin e njollave të zeza në Rrjetit Rrugor Kombëtar.

Përshkrimi i hapave kryesorë të ndërmarrë për përgatitjen e projektligjit;

Modelet e akteve të ngjashme të vendeve anëtare të Bashkimit Europian dhe/ose të vendeve kandidate të marra parasysh gjatë hartimit të projektaktit; 

Gjatë hartimit të projektligjit është analizuar një gamë e gjerë legjislacionesh në lidhje me këtë fushë ku më kryesoret do të veçonim si ai Austriak, Suedes, Italian, Zviceran, Turk, Grek,Hollandës, Irlandes.

Përkthimet në gjuhën shqipe të acquis që përafrohet përmes këtij projektligji: 

2004L0054 - Direktivën 2004/54/EC e Parlamentit dhe e Këshillit Evropian e datës 29 prill 2004, mbi kërkesat minimale të sigurisë  për tunelet në Rrjetin Rrugor TransEuropian;Gazeta zyrtare, L 167, 30/04/2004 f. 0034 - 0043, versioni i konsoliduar numri CELEX 2004L0054, Gazeta zyrtare,  L 188, e datës 18.7.2009 faqe 14.

Shkalla e synuar e përputhshmërisë me acquis communautaire;

Projektligji synon aktualisht përputhshmërinë e plotë me Direktivën përkatëse. Të gjitha çështjet që trajtohen nga direktiva dhe nga ky projektligj, janësi më poshtë vijon:

1. Përcaktohen masat e sigurisë qëduhen marrë nga autoritetet përgjegjëse,tëcilët lehtësojnë njërëzit e përfshirë në aksidente apo incidente që të shpëtojnë vetveten, të lejojnë përdoruesit e rrugës të veprojnë menjëherë për të parandaluar pasojat serioze, të sigurojnë që shërbimet e emergjencës të veprojnë efekshëm, të mbrojnë mjedisin dhe gjithashtu të kufizojnë dëmet materiale.

2. Përmirësimet e sjella nëpërmjet kësaj Direktive do të përmirësojnë kushtet e sigurisë për të gjithë  përdoruesit, përfshirë ato me aftësi të kufizuar. Sidoqoftë, personave me aftësi të kufizuar që kanë më tepër vështirësi për t’u larguar me shpejtësi nga një situatë emergjente, i duhet dhënë një vemendje e veçantë për sigurinë e tyre.

3. Nxitja eenteve, pronarëve dhe operatorëve ekonomikë që të arrihen objektivat e shprehura në sasi me qëllimi të zbatimit të një përqasje të ballancuar. Për shkak të kostos së lartë të masave për sigurinë duhet të përcaktohet një minimum pajsjesh duke marrë pararsysh tipin dhe volumin e trafikut rrugor të pritshëm në secilin tunel.

4. Mbajtja e një niveli të lartë sigurie kërkon mirëmbajtje të posaçme të faciliteteve të sigurisë në tunele. Një shkëmbim informacioni për teknikat moderne të sigurisë dhe të të dhënave për aksidentet apo incidentet rrugore ndërmjet autoriteteve përgjegjëse që menaxhojnë sigurinë rrugore duhet organizuar menjëherë, sistematikisht dhe online.

5. Rolin e menaxherëve tëtuneleve, me qëllim të zbatimit siç duhet të kërkesave të kësaj direktive. Autoriteti duhet të përcaktojë një ose më shumë autoritete në nivel kombëtar, rajonal ose lokal me përgjegjësinë që të gjitha aspektet për sigurinë rrugore në tunel tëjenë të garantuara.

6. Është akoma i nevojshëm progresi i metejshëm teknik i përmirësimit të sigurisë në tunele. Ligji do të adoptojë një procedurë për implementimin e kësaj direktive për një progres teknik. Kjo procedurë duhet gjithashtu të përdoret për të adoptuar një metodë të harmonizuar për analizat e rrezikut.

7. Aty ku kërkesat e këtij ligji bëjnë të nevojshëm ndërtimin e një tubi të dytë qysh në fazën e projektimit ky tub i dytë duhet konsideruar si një tunel i ri. E njëjta gjëduhet aplikuar nëse kërkesat e kësaj direktive kërkojnë hapjen e procedurave planifikuese ligjore të detyrueshme, duke përfshirë shqyrtimin e lejes së planifikimit për të gjitha masat që do të merren.

8. Puna duhet të vazhdojë në formën e duhur me qëllim arritjen në një shkallë të lartë harmonizimi lidhur me shënjat dhe piktogramat e përdorura në mesazhet të ndryshme për shënjat në tunelet rrugore, entet pronare duhet të nxiten për të harmonizuar ballafaqimin e përdoruesve me të gjitha tunelet në territorin e tyre.

9. Siguria në tunele kërkon një numër masash të lidhura me faktorë të tjerë, si gjeometria e tuneleve dhe projektimi i tyre, menaxhimi i trafikut dhe trainimi për shërbimet e emergjencës, menaxhimi i aksidenteve sigurimi i informacionit për përdoruesit për një sjellje sa më të mirë në tunele dhe të një komunikimi sa më të mirë ndërmjet autoriteteve përgjegjëse, shërbimeve të emergjencës, policisë, zjarrfikëseve, urgjencave mjekësore  dhe ekipevetë shpëtimit.  

Projektligji parashikon nxjerrjen e akteve të tjera nënligjore në funksion të tij.




KËSHILLI I MINISTRAVE

REPUBLIKA E SHQIPËRISË
Kuvendi


P R O J E K T L I GJ


Nr._____, datë ________


PËR 

SIGURINË NË TUNELET RRUGORE1


Në mbështetje të neneve 78, 83, pika 1, të Kushtetutës, me propozimin e Këshillit të Ministrave, Kuvendi i Republikës së Shqipërisë


V E N D O S I:


KREU I
DISPOZITA TË PËRGJITHSHME

Neni 1
Qëllimi i ligjit

Ligji ka për qëllim të garantojë sigurinë në qarkullimin rrugor, duke krijuar dhe siguruar një nivel të mjaftueshëm të sigurisë për përdoruesit e rrugës në tunelet rrugore të Rrjetit Rrugor Kombëtar, nëpërmjet projektimit dhe miratimit të masave parandaluese organizative, strukturore dhe teknike për sigurinë rrugore, që synojnë reduktimin e ngjarjeve kritike të cilat mund të vënë në rrezik jetën njerëzore, mjedisin dhe pajisjet e tuneleve si dhe marrjen e masave për mbrojtjen në rast aksidentesh rrugore.

1Ky ligj është përafruar plotësisht me direktivën 2004/54/EC e Parlamentit dhe të Këshillit Europian e datës 29 prill 2004, “Mbi kërkesat minimale të sigurisë  për tunelet në Rrjetin Rrugor Transeuropian”, numri CELEX 2004L0054, gazeta zyrtare L 167, e datës 30.4.2004 faqe. 0034 – 0043, versioni i konsoliduar, numri CELEX 2004L0054, gazeta zyrtare L 188, e                             datës 18.7.2009, faqe 14.

Neni 2
Objekti dhe fusha e veprimit të ligjit

Ligji rregullon, disiplinon dhe monitoron menaxhimin e trafikut dhe të sigurisë rrugore në tunelet rrugore të ndodhura në territorin shqiptar, përcakton kompetencat, përgjegjësitë dhe detyrimet e enteve pronare të rrugëve, përdoruesve të rrugëssi dhe operatorëve publikë/privatë dhe mbikëqyrjen e zbatimit të ligjit. Ky ligj zbatohet për të gjitha tunelet rrugore të Rrjetit Rrugor Kombëtar si pjesë integrale e Rrjetit rrugor Transeuropian - Rrjeti Ndërkombëtar i Rrugëve E, me gjatësi mbi 500 m, qofshin ata në fazë planifikimi, projektimi, ndërtimi apo operimi. Për sigurinë në tunelet rrugore, zbatohet ky ligj dhe aktet e tjera ligjore në fuqi.
Neni 3
Përkufizime

Për qëllime të këtij ligji, me termat e mëposhtëm nënkuptohet:

1. “Menaxhimi i trafikut dhe sigurisë rrugore i tuneleve të Rrjetit Rrugor Kombëtar”, programimi, planifikimi, financimi dhe mbikëqyrja në fushën e projektimit, të ndërtimit, të mirëmbajtjes dhe të rehabilitimit të tuneleve rrugore.

2. “Rrjeti Rrugor Kombëtar”, sistemi i rrugëve të klasifikuara në përputhje me dispozitat e Kodit Rrugor.

3. “Rrjeti rrugor Transeuropian”, rrjeti rrugor i identifikuar në seksionin 2, të aneksit I, të vendimit  nr.1692/96/EC, të Parlamentit Europian dhe Këshillit, i datës 23 korrik 1996.

4. “Shërbime të emergjencës”, të gjitha shërbimet, qofshin lokale, publike, private apo të stafit të tunelit, të cilat kanë të bëjnë me ndërhyrjen në rast të një incidenti apo aksidenti rrugor, duke përfshirë shërbimet e operatorit të tunelit, shërbimet e ndihmës së shpejtë, shërbimet e Policisë së Shtetit dhe shërbimet e Policisë së Mbrojtjes nga Zjarri dhe të Shpëtimit, PMNZSH.

5. “Gjatësi e tunelit”, gjatësia e korsisë më të gjatë të rrymës së trafikut rrugor, pjesa e matur plotësisht brenda tunelit rrugor.

6. “Zonë tunelore”, e gjithë zona rrugore që përfshin: gjatësinë e sigurisë para hyrjes në tunel, më e madhe ose e barabartë me 2 km,  gjatësinë e tunelit dhe  gjatësinë e sigurisë pas daljes nga tuneli, më e madhe ose e barabartë me            2 km.

7. “Menaxheri i tunelit”, organi, publik ose privat, përgjegjës për menaxhimin e një tuneli rrugor në fazën përkatëse në pajtim dhe sipas dispozitave të këtij ligji.

8. “Oficeri i sigurisë”, personi inxhinier me përgjegjësi për koordinimin e të gjitha masave parandaluese dhe mbrojtëse për të garantuar sigurinë e përdoruesve dhe të stafit operacional në pajtim dhe për qëllime të nenit 6, të këtij ligji.

9. “Ministri”, ministri përgjegjës që mbulon fushën e transportit.

10. “Autoriteti”, Autoriteti Rrugor Shqiptar, i krijuar sipas dispozitave të             ligjit nr.10164, datë 15.10.2009, “Për Autoritetin Rrugor Shqiptar”, dhe sipas dispozitave të këtij ligji.

11.  “Autorizim”, leje për të operuar, lëshuar nga autoriteti në përputhje me shtojcën II, që i bashkëlidhet këtij ligji.

12. “Enti i Inspektimit”, organi i caktuar në pajtim dhe për qëllimet e nenit 7, për të kryer inspektime, vlerësime dhe teste për monitorimin e përputhshmërisë me dispozitat e këtij ligji dhe direktivën e tuneleve rrugore.

13. “Inspektori i autorizuar”, një person ose organ, të emëruar nga Enti i Inspektimit për të kryer inspektimet, vlerësimet dhe testet dhe që përgatitin një raport për autoritetin.

    14.  “Aksident”,  aksidenti rrugor i ndodhur në tunelin rrugor dhe në të cilin ka marrë pjesë së paku një mjet rrugor në lëvizje, ku një apo më shumë persona kanë vdekur ose janë lënduar ose është shkaktuar dëm i madh material.
    15. “Incident”,  një ngjarje ose seri ngjarjesh që si rezultat i ose gjatë të cilit, në rastin e tunelit rrugor, shkakton dëm të paqëllimshëm në njerëz, pronë dhe mjedis ose mosfunksionimin e një sistemi apo një shërbimi.

   16. “Direktiva e tuneleve rrugore”, direktiva nr.2004/54/KE e Parlamentit Europian dhe e Këshillit, e datës 29 prill 2004, “Mbi kërkesat minimale të sigurisë për tunelet në Rrjetin Rrugor Transeuropian”.

   17. “Qendra Operacionale për Menaxhimin e Tuneleve Rrugore”, qendra e kontrollit së bashku me strukturën e përhershme në kohë normale dhe në raste emergjencash për sigurimin dhe monitorimin e masave për sigurinë në kushtet e një trafiku rrugor normal.


KREU II
NORMAT ADMINISTRATIVE DHE TEKNIKE

Neni 4
Masat për sigurinë

1. Ministri, nëpërmjet autoritetit, duhet të sigurojë dhe të monitorojë që tunelet rrugore, të ndodhura në territorin e vendit tonë brenda fushës së zbatimit të këtij ligji, të plotësojnë kërkesat administrative dhe teknike në një nivel të mjaftueshëm të sigurisë, të parashtruara në shtojcën I, që i bashkëlidhet këtij ligji.

2. Kur disa kërkesa strukturore të parashikuara në shtojcën I, që i bashkëlidhet këtij ligji, mund të plotësohen vetëm nëpërmjet zgjidhjeve teknike, të cilat mund të kryhen vetëm me kosto më të lartë, autoriteti mund të pranojë zbatimin e masave për parandalimin dhe uljen e incidenteve apo aksidenteve rrugore si një alternativë e zbatimit të këtyre kërkesave, duke u siguruar që këto masa alternative do të rezultojnë në një mbrojtje të barasvlefshme ose më të lartë. Efektshmëria e këtyre masave tregohet me anë të një analize të rreziqeve, realizuar në përputhje me nenin 14, të këtij ligji.
Rastet e zgjidhjeve teknike vetëm me kosto me të lartë do të përcaktohen në aktet nënligjore, që do të dalin në zbatim të këtij ligji. 

Autoriteti informon ministrin për masat e uljes së rreziqeve të pranuara si një zgjidhje alternative dhe justifikon vendimin e tij. Ky paragraf nuk duhet të  aplikohet për tunelet në fazën e projektimit, siç përcaktohet  në nenin 10, të këtij ligji. 

3. Ministri i kërkon autoritetit të specifikojë masa më strikte të cilat rritin sigurinë në tunelet rrugore, në përputhje me dispozitat e këtij ligji. 

Neni 5
Autoriteti

1. Autoriteti ka përgjegjësinë për zbatimin e të gjitha aspekteve të sigurisë në tunelet rrugore duke marrë hapat e nevojshëm në përputhje me legjislacionin dhe me kërkesat e këtij ligji.

2. Secili tunel rrugor i Rrjetit Rrugor Kombëtar në territorin tonë do të jetë nën përgjegjësinë e autoritetit. 

Për secilin tunel rrugor të lokalizuar në kufirin e Republikës së Shqipërisë, me marrëveshje dypalëshe me shtetin fqinj, do të caktohen  autoritetet respektive ose, në mënyrë alternative, të emërohet një i tillë i përbashkët. 
Nëse ka dy autoritete të ndryshme, për vendimet e marra për ushtrimin e kompetencave e të përgjegjësive përkatëse për sigurinë në tunel, do të adoptohen marrëveshje paraprake me autoritetin tjetër. 

3. Autoriteti vë në punë tunelet, në përputhje me procedurat e përcaktuara në shtojcën II, që i bashkëlidhet këtij ligji.

4. Autoriteti pezullon ose  kufizon operimin e një tuneli rrugor nëse kërkesat e sigurisë nuk plotësohen. Ai duhet të specifikojë kushtet në të cilat duhet të rifillojë trafiku rrugor normal.

5. Autoriteti duhet të sigurojë realizimin e punëve në vazhdim, si më poshtë vijon:

   a)  Testimin dhe inspektimin e tuneleve rregullisht dhe hartimin e një plani për kërkesat e sigurisë që lidhen me të;
   b) Vendosjen e skemave organizative dhe operacionale, duke përfshirë edhe planet për emergjencën dhe trajnimin  e shërbimeve të emergjencës kompetence e organeve përkatëse, si shërbimet e ndihmës së shpejtë, shërbimet e Policisë së Shtetit, policia rrugore, dhe shërbimet e Policisë së Mbrojtjes nga Zjarri dhe të Shpëtimit, PMNZSH;
c)   Përcaktimin për mbyllje të menjëhershme të tunelit në rast emergjence;
ç)   Zbatimin e masave për reduktimin e rrezikut.
6.  Autoriteti përgatit një raport vjetor për menaxhimin e trafikut dhe të sigurisë rrugore në tunelet e Rrjetit Rrugor Kombëtar për ministrinë përgjegjëse dhe Këshillin e Ministrave, ku pasqyron veprimtarinë e kryer dhe planin në vazhdim. Raporti publikohet në faqen zyrtare të autoritetit dhe ministrisë.
     7. Autoriteti raporton te ministri përgjegjës për veprimtarinë e realizuar, në përputhje me këtë ligj.
Neni 6
Menaxheri i tunelit

1. Për çdo tunel rrugor të ndodhur në territorin tonë, që është në projektim, në ndërtim ose në shfrytëzim, autoriteti mund të kryejë vetë ose cakton si menaxher të tunelit subjektin juridik, publik ose privat, përgjegjës i menaxhimit të tunelit në fazën përkatëse. 

Kriteret dhe kualifikimet për të qenë menaxher i tunelit do të përcaktohen me akt nënligjor në zbatim të këtij ligji.

2. Për secilin nga tunelet rrugore të lokalizuara në territorin kufitar me shtetet fqinje, të dyja autoritetet ose autoriteti i bashkuar me marrëveshje dypalëshe  do të njohin vetëm një organizim për operimin e tunelit.

3. Çdo incident ose aksident i shkaktuar në një tunel do të jetë objekt i një raporti për menaxherin e tunelit. Ky raport i jepet oficerit të sigurisë, referuar nenit 7, autoritetit dhe shërbimeve të emergjencës brenda 30 ditësh.

4. Kur një raport investigimi që analizon rrethanat e  incidentit ose të aksidentit referuar pikës 3, të këtij neni, ose konkluzionet që mund të dalin prej tij, menaxheri i tunelit do t’ua përcjellë këtë raport oficerit të sigurisë, autoritetit dhe shërbimeve të emergjencës, jo më vonë se 30 ditë pasi ai e ka marrë vetë.

Neni 7
Oficeri i sigurisë

1. Për secilin tunel rrugor, menaxheri i tunelit, me aprovimin e autoritetit emëron oficerin e sigurisë, i cili do të koordinojë të gjitha masat parandaluese dhe mbrojtëse për sigurinë e përdoruesve të rrugës dhe stafit operacional të tuneleve rrugore. Oficeri i sigurisë mund të jetë nga stafi i tunelit ose shërbimet e emergjencës, duhet të jetë i pavarur për të gjitha çështjet e sigurisë të tunelit rrugor. Një oficer sigurie mund të kryejë detyrat dhe funksionet e tij te disa tunele.

Kriteret dhe kualifikimet për të qenë oficer i sigurisë do të përcaktohen me akt nënligjor në zbatim të këtij ligji.

2. Oficeri i sigurisë është inxhinier i transportit apo infrastrukurës së transportit dhe kryen detyrat dhe funksionet e mëposhme:

a) Siguron koordinimin me shërbimet e emergjencave dhe merr pjesë në përgatitjet e skemave operacionale;
b) Merr pjesë në planifikimin, implementimin dhe vlerësimin e operacioneve të emergjencës;
c) Merr pjesë në përcaktimin e skemave të sigurisë, specifikimin e strukturës, pajisjeve dhe veprimit në drejtim të tuneleve të reja dhe atyre ekzistuese;
ç)  Verifikon që stafi operacional dhe shërbimet e emergjencave janë trajnuar dhe ai duhet të marrë pjesë në organizimin e stërvitjeve që do të mbahen në intervale të rregullta;
d)  Jep këshilla në administrimin për strukturat, pajisjet dhe shfrytëzimin e tuneleve rrugore;
        dh) Verifikon që struktura e tunelit rrugor dhe pajisjet janë mirëmbajtur dhe riparuar;
e) Merr pjesë në vlerësimin e incidenteve dhe aksidenteve referuar pikave 3 dhe 4, të nenit 6.

Neni 8
Enti i Inspektimit

1. Autoriteti është enti i inspektimit dhe duhet të sigurojë që inspektimet, vlerësimet dhe testet të kryhen në përputhje me dispozitat e këtij ligji dhe aktet nënligjore në zbatim të tij.

2. Enti i Inspektimit duhet të angazhohet në një nivel të lartë të kompetencës dhe procedurave në kryerjen e të gjitha inspektimeve, vlerësimeve dhe testeve dhe duhet të jetë i pavarur nga menaxheri i tunelit.

3. Enti i Inspektimit cakton inspektorë të autorizuar për qëllimet e inspektimeve, vlerësimeve dhe analizave, në përputhje me kërkesat e këtyre rregullave të sigurisë.

Kriteret dhe kualifikimet për të qenë inspektor i autorizuar do të përcaktohen me akt nënligjor në zbatim të këtij ligji.

4. Inspektori i autorizuar, në çdo kohë, mund të vizitojë tunelin dhe të kryejë inspektime, vlerësime dhe analiza, siç mund të jetë e nevojshme për të monitoruar pajtueshmërinë me kërkesat e rregullave të sigurisë.

5. Rezultatet e inspektimeve, vlerësimeve dhe testeve të kryera në përputhje me këto rregulla të sigurisë do t’i raportohen autoritetit.

Neni 9
Njoftimi i autoritetit

Ministri duhet të njoftojë Komisionin Europian për emrin dhe adresën e autoritetit. Në rast të një ndryshimi, Komisioni duhet të njoftohet brenda 3 muajve dhe 12 muaj pas hyrjes në fuqi të këtij ligji.

Neni 10
Tunelet rrugore projekti i të cilave nuk është miratuar

1. Çdo tunel rrugor, projekti i të cilit nuk është miratuar nga autoriteti përgjegjës, duhet të jetë objekt i kërkesave dhe dispozitave të këtij ligji.

2. Ky tunel është objekt autorizimi nga autoriteti në lidhje me vënien në shfrytëzim në përputhje me procedurën e parashikuar në shtojcën II, që i bashkëlidhet këtij ligji.


Neni 11
Tunelet rrugore projekti i të cilave është miratuar, por nuk janë hapur 

1. Në rastin e tuneleve rrugore, projekti i të cilave është miratuar, por që nuk është hapur për qarkullimin publik, autoriteti duhet të japë vlerësimin e tij në përputhje me kërkesat e këtij ligji, me referencë të veçantë për dokumentacionin e sigurisë, të parashikuar në shtojcën II, që i bashkëlidhet këtij ligji.

2. Kur autoriteti konstaton se një tunel nuk është në përputhje me dispozitat e këtij ligji, ai duhet të njoftojë menjëherë menaxherin e tunelit dhe oficerin e sigurisë për marrjen e masave të duhura për rritjen e sigurisë.

3. Ky tunel është objekt autorizimi nga autoriteti në lidhje me vënien në shfrytëzim në përputhje me procedurën e parashikuar në shtojcën II, që i bashkëlidhet këtij ligji.

Neni 12
Tunelet rrugore në shfrytëzim

1. Në rastin e tuneleve rrugore të cilat tashmë janë të hapura për qarkullimin publik, autoriteti duhet të japë vlerësimin e tij në përputhje me kërkesat e normat e sigurisë, me referencë të veçantë në dokumentacionin e sigurisë të përcaktuara për këtë në shtojcën II, që i bashkëlidhet këtij ligji, dhe në bazë të një inspektimi.

2. Menaxheri i tunelit, nëse është e nevojshme, i propozon autoritetit një plan për të përshtatur tunelin me kërkesat e normat e sigurisë dhe masat përmirësuese që ai mendon të bëjë. Autoriteti mund të kërkojë nga menaxheri i tunelit një plan me shkrim për t’u paraqitur brenda një afati të përcaktuar.

3. Autoriteti do të japë miratimin e tij për masat rregulluese ose të kërkojë për modifikimin e tyre. Çdo miratim ose modifikim i kërkuar duhet të njoftohet me shkrim.

4. Pas kësaj, në qoftë se masat përmirësuese përfshijnë çdo modifikim substancial në ndërtim ose shfrytëzim, atëherë menjëherë mbasi të jenë marrë këto masa, duhen zbatuar procedurat e parashtruara në shtojcën II, që i bashkëlidhet këtij ligji.

5. Autoriteti duhet t’i paraqesë një raport ministrit për planin e përmbushjes së kërkesave të këtyre rregullave, për masat e planifikuara dhe, sipas rastit, për pasojat e hapjes apo të mbylljes së rrugëve hyrëse kryesore në tunele. Ministri mund të mbështetë përmbajtjen e këtij raporti, kur nga ana e raportimit merret parasysh minimizimi i shqetësimeve në qarkullimin në nivel kombëtar e rajonal, në përputhje me detyrimin e raportimit të autoritetit sipas nenit 16 dhe mund të komentojë për kalendarin e punimeve që janë parashikuar të kryhen për të siguruar që tunelet rrugore përputhen me këto kërkesa.

6. Rinovimi i tuneleve rrugore duhet të kryhet në përputhje me përcaktimet e një programi dhe duhet të përfundojë 24 muaj mbas datës së hyrjes në fuqi të këtij ligji. 

7. Aty ku gjatësia totale e tubit të tuneleve ekzistuese pjesëtuar me pjesën e Rrjetit Rrugor Transeuropian që shtrihet në territorin e Republikës së Shqipërisë, e  kalon mesataren Europiane, ministri mund të zgjatë periudhën e përcaktuar në pikën 6, të këtij neni, me pesë vjet.

Neni 13
Inspektimet periodike

1. Autoriteti duhet të verifikojë që janë kryer inspektime të rregullta nga Enti i Inspektimit për të siguruar që të gjitha tunelet rrugore, që bëjnë pjesë në fushën e zbatimit të këtij ligji, i kanë respektuar dispozitat e këtij ligji.

2. Periudha e dy inspektimeve të njëpasnjëshme për çdo tunel nuk duhet t’i kalojë 6 (gjashtë) vjet. 

3. Kur, bazuar në raportin e Entit të Inspektimit, autoriteti vëren se një tunel nuk përputhet me dispozitat e këtij ligji, ai duhet të njoftojë menaxherin e tunelit dhe oficerin e sigurisë se duhet të merren masa për rritjen e sigurisë në tunel. Autoriteti përcakton kushtet për vazhdimin e shfrytëzimit të tunelit ose rihapjen e tij, të cilat do të zbatohen derisa masat korrigjuese të jenë vënë në funksionim, si dhe të gjitha kufizimet ose kushtet e përshtatshme.

4. Nëse masat rregulluese përfshijnë ndonjë modifikim thelbësor në ndërtimin ose shfrytëzimin e tunelit, atëherë, menjëherë pasi të jenë marrë masat, tuneli duhet të bëhet objekt i një autorizimi të ri për operim, në përputhje me procedurat e parashikuara në shtojcën II, që i bashkëlidhet këtij ligji.

Neni 14
Analizat e rrezikut

1. Analizat e rrezikut, kur është e nevojshme, duhet të kryhen nga një subjekt që ka një pavarësi funksionale nga menaxheri i tunelit. Përmbajtja dhe rezultatet e analizave të rrezikut duhet të jenë përfshirë në dokumentet e dosjes së sigurisë që i paraqitet autoritetit. Bëhet fjalë për analizat e rrezikut për një tunel të dhënë, që merr parasysh tërësinë e faktorëve të projektimite të kushteve të qarkullimit që kanë një ndikim mbi sigurinë, sidomos karakteristikat e lloji i qarkullimit, gjatësia e gjeometria e tunelit, si dhe numri  i mjeteve të rënda të parashikuara në ditë.

2. Autoriteti duhet të sigurojë që është përdorur një metodologji e detajuar dhe e mirëpërcaktuar në nivel kombëtar, e cila korrespondon me praktikat më të mira të mundshme, e miratuar nga aktet nënligjore në zbatim të këtij ligji. 

Neni 15
Shmangia si pasojë e teknikave inovative

1. Me qëllim për të  lejuar instalimin dhe përdorimin e pajisjeve të reja për sigurinë, të cilat sigurojnë mbrojtje më të lartë dhe ekuivalente me teknologjitë aktuale të përshkruara në këtë ligj, autoriteti mund të garantojë një shmangie nga kërkesat e këtij ligji dhe bazuar në kërkesat përkatëse nga menaxheri i tunelit.

2. Nëse autoriteti synon të garantojë një shmangie të tillë, menaxheri i tunelit duhet së pari të paraqesë një aplikim shmangieje në ministri, i cili duhet të përmbajë kërkesën dhe opinionin fillestar të Entit të Inspektimit.

3. Nëse brenda një periudhe prej tre muajsh ministri nuk formulon objeksione, shmangia do të trajtohet si e garantuar. Ministri do të informojë autoritetin /menaxherin e tunelit në përputhje me rrethanat. 

4. Nëse janë shprehur objeksione, ministri do të bëjë një propozim në përputhje të nenet 4 dhe 5. Aty ku vendimi është negativ, autoriteti nuk do të garantojë shmangien.

5. Mbas një shqyrtimi në përputhje me procedurën, një vendim për garantimin e shmangies mund të lejojë aplikimin e kësaj shmangieje në tunelet e tjera. 

6. Kurdo qoftë paraqitja e justifikuar e kërkesave për shmangie, ministri do të publikojë një raport për praktikën e ndjekur në këtë tunel dhe, nëse është e nevojshme, bën propozime për amendimin e këtij ligji. 

Neni 16
Raportimi

1. Autoriteti,mbështetur në të dhënat, do të hartojë çdo dy vjet raporte për çdo rrezik nga zjarret dhe incidentet apo aksidentet në tunelet rrugore për sigurinë e përdoruesve të rrugës, si dhe për shpeshtësinë e shkaqet e incidenteve apo të aksidenteve të tilla, duke bërë vlerësimin e tyre dhe duke siguruar informacion për rolin aktual dhe efektivitetetin e masave e të lehtësive për sigurinë rrugore. Autoriteti do t’i raportojë ministrit për masat që duhen marrë gjatë vitit dhe për ato që do të kryhen në vitin e ardhshëm, bazuar në përparësitë që lidhen me vëllimin e trafikut dhe rrezikun potencial të tuneleve rrugore.

2. Autoriteti, me burimet njerëzore ekzistuese, në funksion të zhvillimit të infrastrukturës, dhe me fondet në dispozicion sipas ligjit aktual në fuqi e pa ngarkesa të reja ose të rritura në buxhetin e shtetit, përgatit një plan të integruar, duke përfshirë një program për zbatimin gradual të dispozitave të këtij ligji në tunelet tashmë në shfytëzim, siç përshkruhet në nenin 12, të këtij ligji.  

3. Ministri raporton në përputhje me aktet ligjore në fuqi në Këshillin e Ministrave dhe Kuvendin e Republikës së Shqipërisë.  

KREU III
QARKULLIMI NË TUNELET RRUGORE

Neni 17
Detyrime shtesë për sigurinë e përdoruesve të tuneleve rrugore

1. Përdoruesit e rrugës së tuneleve rrugore duhet të sillen në mënyrë të tillë që të mos paraqesin rrezik ose pengesë për qarkullimin apo t’i shkaktojnë dëme pronës publike dhe në mënyrë që në çdo rast të respektohet siguria në tunelet rrugore. Ndalohet, në çdo rast, lëvizja e këmbësorëve në tunelet rrugore.

2. Sjelljet e veçanta do të përcaktohen në aktet nënligjore, që do të dalin në zbatim të këtij ligji.

3. Drejtuesit të mjetit rrugor, i cili lëviz me mjet nëpër tunel, nuk i lejohet të ndalojë, të parakalojë e as të parkojë mjetin e të bëjë kthimin               gjysmërrethor ose lëvizjen prapa.

4. Drejtuesi i mjetit rrugor, gjatë kalimit nëpër tunel, duhet t’i ketë të ndezura dritat e shkurta joverbuese për ndriçimin e rrugës.

Neni 18
Detyrime shtesë për statusin e tabelave dhe sinjaleve

1. Përdoruesit e rrugës së tuneleve rrugore duhet t’iu përmbahen udhëzimeve,  që japin tabelat e qarkullimit rrugor, sinjalet e semaforëve dhe shenjat në tunel edhe në rastin kur duket se këto udhëzime kundërshtojnë rregulloren e qarkullimit.

2. Udhëzimet që japin sinjalet e semaforëve të tuneleve rrugore duhet të kenë përparësi mbi ato, që japin tabelat e qarkullimit rrugor, që rregullojnë përparësinë.

3. Tabelat dhe sinjalet në tunelet rrugore përshkruhen në aktet, ligjore nënligjore, në zbatim dhe në përputhje me procedurat e parashtruara në shtojcën III, që i bashkëlidhet këtij ligji.

Neni 19
Detyrime shtesë për udhëzimet e dhëna nga nëpunësit e autorizuar

1. Kur drejtojnë qarkullimin në tunele rrugore, nëpunësit e autorizuar duhet të dallohen me lehtësi nga njëfarë largësie.

2. Përdoruesit e rrugës duhet t’iu binden menjëherë të gjitha udhëzimeve të dhëna nga nëpunësit e autorizuar, të cilët drejtojnë qarkullimin në tunele rrugore.

3. Udhëzimet e dhëna nga nëpunësit e autorizuar, të cilët drejtojnë qarkullimin në tunele rrugore, duhet të marrin përparësi ndaj atyre që japin tabelat e qarkullimit rrugor, sinjalet e semaforëve dhe shenjat në rrugë si edhe ndaj rregullave të qarkullimit rrugor në përgjithësi.

Neni 20
Paralajmërime me dëgjim

1. Mekanizmat e paralajmërimit me dëgjim në tunelet rrugore mund të përdoren vetëm:

a) për të dhënë paralajmërimin përkatës me qëllim që të shmanget rreziku apo ndonjë aksident;
b) brenda zonave tunelore, kur ka ndodhur incident apo aksident, për të paralajmëruar veprimet që do të ndjekin përdoruesit e rrugës.

2. Tingujt, që lëshojnë mekanizmat e paralajmërimit me dëgjim, nuk duhet të zgjatin më shumë nga ç’është e nevojshme. Çdo tunel/Qendra Operacionale për Menaxhimin e Tuneleve Rrugore duhet të jetë i pajisur me të paktën një mekanizëm paralajmërimi me anë të dëgjimit me fuqi të mjaftueshme. Tingulli, që lëshon mekanizmi i paralajmërimit, duhet të jetë i vazhdueshëm dhe uniform, por jo çjerrës.

Neni 21
Detyrimet për rritjen e sigurisë dhe sjellja në rast aksidenti apo incidenti

1. Pa shkelur dispozitat e legjislacionit në fuqi në lidhje me detyrimin për të ndihmuar të dëmtuarit në rast aksidenti rrugor, çdo shofer ose përdorues tjetër i rrugës, i përfshirë në një incident apo aksident rrugor, duhet të marrë të gjitha masat e nevojshme, në përputhje me natyrën dhe shtrirjen e parashikuar të rreziqeve, të reduktojë ose të shmangë dëmet në njerëz, në pronë dhe në mjedis. Ata zbatojnë, në të gjitha rastet, kërkesat e udhëzimeve që kërkohen nga Qendra Operacionale përMenaxhimin e Tuneleve Rrugore, e cila përpiqet të vendosë siguri të menjëhershme të qarkullimit në vendin e incidentit apo të aksidentit në tunelin rrugor, duke zbatuar kërkesat e shtojcave I, II dhe III, që i bashkëlidhen këtij ligji.

2. Në rastin e një rreziku serioz ose të një aksidenti të menjëhershëm, ku siguria e publikut dhe e pronës mund të rrezikohet, përdoruesit e tuneleve rrugore njoftojnë menjëherë Qendrën Operacionale për Menaxhimin e Tuneleve Rrugore, duke vënë në dispozicion të saj të gjithë informacionin e nevojshëm për ndërmarrjen e veprimeve.

3. Të gjithë përdoruesit e tuneleve rrugore bashkëpunojnë me njëri - tjetrin dhe me personat e autorizuar të autoritetit në shkëmbimin e informacionit për masat parandaluese dhe procedurat që duhet të ndiqen në rastin e aksidenteve dhe incidenteve, me qëllim rritjen e sigurisë. 

Neni 22
Raportet e incidenteve, aksidenteve dhe menaxhimi i të dhënave

1. Autoriteti/menaxheri i tunelit dhe oficeri i sigurisë, pas mbledhjes së informacionit, do të marrin masat e nevojshme për të përgatitur një raport për çdo aksident fatal të ndodhur në një tunel rrugor sipas standardit ligjor në fuqi. Oficeri i sigurisë duhet të përfshijë në këtë raport fotot dhe diagramet vizive të vendit të aksidentit dhe çdo informacion në lidhje me periudhën kohore mes aksidentit e regjistrimit të tij dhe për ardhjen e shërbimeve emergjente.

2. Raporti i aksidentit, i përgatitur sipas pikës 1, të këtij neni, do të ruhet për 10 vjet dhe është i vlefshëm për ministrinë/autoritetin, për personat e autorizuar për kontroll e institucionet e tjera të ngarkuara me ligj sa herë kërkohen prej tyre.

3. Raporti i aksidentit nuk zëvendësohet me një raport tjetër, i cili mund të ketë lidhje me menaxhimin e dëmit, i cili kërkohet nga legjislacioni kombëtar ose ai ndërkombëtar.

4. Sa herë që ndodh ndonjë incident që dëmton pronën ose mjedisin në tunelet rrugore,oficeri i sigurisë, pas mbledhjes së informacionit, përgatit një raport dhe ia dorëzon nga një kopje të tij menaxherit të tunelit. Dëmtuesi ua paguan dëmin menjëherë sipas akteve, ligjore dhe nënligjore, në fuqi organeve kompetente të tunelit rrugor.
Neni 23
Autorizimi i veçantë dhe kufizimet

1. Për transportin e mallrave të rrezikshme ose për arsye të rrethanave të jashtëzakonshme, në përputhje me dispozitat e këtij ligji, menaxheri i tunelit lëshon një autorizim të veçantë për transportin e mallrave të rrezikshme, nëse paraprakisht është përgatitur dhe miratuar plani i masave parandaluese dhe mbrojtëse, në përputhje më këtë ligj dhe shtojcat e tij.
Në rast refuzimi nga menaxheri i tunelit, subjektit për transportin e mallrave të rrezikshme i lind e drejta e ankimimit te autoriteti brenda një afati kohor prej pesë ditësh.

2. Autoriteti përgjegjës për lëshimin e autorizimit për transportin rrugor të mallrave të rrezikshme në tunelet rrugore sipas pikës 1, mund të ndalojë transportin e mallrave të rrezikshme të caktuara ose të lejojë transportin vetëm në kushte të veçanta me qëllim rritjen e sigurisë në tunelet rrugore dhe mbrojtjen e njerëzve, të mjedisit e të pronës.

3. Autorizimi, sipas pikës 1, të këtij neni, lëshohet për një afat njëditor.

4. Autoriteti përgjegjës për transportin e mallrave të rrezikshme në çdo rast njofton menaxherin e tunelit para nisjes së procedurave të përmendura në pikën 1, të këtij neni.



Neni 24
Detyrimet e transportuesit për transportin e mallrave të rrezikshme në tunelet rrugore

1. Transportuesi duhet të njoftojë 24 orë përpara autoritetin dhe menaxherin e tunelit për mjetin rrugor, i cili përdoret për transportin e mallrave të rrezikshme.

2. Për qarkullimin e mjetit rrugor në tunelet rrugore, menaxheri i tunelit lejon vetëm drejtues mjeti të kualifikuar për transportin e mallrave të rrezikshme si dhe mjetet që plotësojnë kushtet e përcaktuara në aktet, ligjore dhe nënligjore, në fuqi.



Neni 25
Mbikëqyrja për zbatimin e ligjit

Mbikëqyrja administrative për zbatimin e këtij ligji dhe të akteve nënligjore të miratuara për zbatimin e këtij ligji brenda juridiksionit të tij kryhet nga ministria përgjegjëse për çështjet e transportit, Autoriteti Rrugor Shqiptar dhe sekretaria teknike e Komitetit Ndërministror për Sigurinë Rrugore. 

KREU IV
DISPOZITA PËR SANKSIONET

Neni 26
Kundërvajtjet administrative

1. Shkeljet e dispozitave të këtij ligji e të akteve në zbatim të tij, të kryera nga personi juridik, fizik, dhe individët në tunelet rrugore, kur nuk përbëjnë vepër penale, përbëjnë kundërvajtje administrative dhe dënohen me gjobë sipas këtij neni.

2. Subjekti, menaxher i tunelit, dënohet me gjobë në masën 5 000 000 (pesë milionë) lekë për rastet kur:
   a)  nuk miraton masat e sigurisë të parashikuara në këtë ligj;
   b)  nuk arrin të emërojë një oficer të sigurisë dhe zëvendësin e tij.	
           3. Subjekti, menaxher i tunelit, dënohet me gjobë në masën 2 000 000 (dy milionë) lekë për rastet kur:
  a)   nuk arrin të prodhojë ose të transmetojë raportin e referuar në pikën 3, të nenit 6, të këtij ligji; 
        b)   dështon të përcjellë raportin teknik të përmendur në pikën 4, të nenit 6, të këtij ligji; 
   c)  nuk ka plotësuar kërkesat e neneve 11 e 12, të këtij ligji.
     4. Me gjobë në masën 100 000 (njëqind mijë) lekë ndëshkohen personat përgjegjës të personave juridikë për shkeljet e përmendura në pikat 2 dhe 3, të këtij neni.

5. Subjekti, oficer i sigurisë, dënohet me gjobë në masën 1 000 000 (një milion) lekë, i cili nuk i ushtron funksionet dhe detyrat e përcaktuara në pikën 2, të nenit 7, të këtij ligji, dhe zëvendësimin e menjëhershëm të personit përgjegjës për sigurinë, i cili në rastet e mosdisponueshmërisë së oficerit të sigurisë dështon në kryerjen e detyrave. 

6. Subjekti, Enti i Inspektimit, dënohet me gjobë në masën 1 000 000 (një milion) lekë, kur nuk i ushtron funksionet dhe detyrat e përcaktuara në nenin 8, të këtij ligji. 
          Me gjobë në masën 100 000 (njëqind mijë) lekë kur ai është person fizik dhe për personat përgjegjës të personave juridikë.

7. Cilido, që shkel dispozitat e neneve 18, 19, 20 e 21, të këtij ligji, ndëshkohet me gjobë në masën 20 000 (njëzet mijë) lekë.

8. Cilido, që shkel dispozitat e nenit 22, të këtij ligji, ndëshkohet me gjobë në masën 10 000 (dhjetë mijë) lekë.

9. Menaxheri i tunelit dhe oficeri i sigurisë ndëshkohen me gjobë në masën 100 000 (njëqind mijë) lekë, kur nuk zbatojnë dispozitat e nenit 23, të këtij ligji. 

10. Menaxheri i tunelit dhe oficeri i sigurisë ndëshkohen me gjobë në masën 100 000 (njëqind mijë) lekë, kur nuk zbatojnë dispozitat e nenit 24, të këtij ligji. 

11. Autoriteti përgjegjës për transportin e mallrave të rrezikshme ndëshkohet  me gjobë në masën 100 000 (njëqind mijë) lekë, kur shkel dispozitat e pikës 4, të nenit 24, të këtij ligji.

12. Autoriteti përgjegjës për transportin e mallrave të rrezikshme dhe drejtuesi i mjetit rrugor ndëshkohen me gjobë në masën 500 000 (pesëqind mijë) lekë, në çdo rast që shkelin dispozitat e nenit 25, të këtij ligji. 

Neni 27
Procedurat e ankimit

Subjekti, ndaj të cilit vendoset masa administrative, ka të drejtën e ankimit, sipas legjislacionit në fuqi, për shqyrtimin e mosmarrëveshjeve administrative.

Neni 28
Vjelja e gjobave

Të ardhurat, që burojnë nga vjelja e gjobave, derdhen në buxhetin e shtetit.


KREU V
DISPOZITA TË FUNDIT

Neni 29
Aktet nënligjore

Ngarkohen Këshilli i Ministrave dhe ministritë përkatëse të nxjerrin aktet nënligjore në zbatim të këtij ligji, me qëllim përafrimin e legjislacionit të transportit rrugor me direktivat e rregulloret e Komunitetit Europian dhe organizmave të tjerë ndërkombëtarë.

Neni 30
Hyrja në fuqi

Ky ligj hyn në fuqi 15 ditë pas botimit në “Fletoren zyrtare” .


K R Y E T A R I

